322 Rethe

Christus volens ostendere misticum sensum retium dixit, Luc. 5[:4]: *Duc in altum, et laxate retia [vestra] in capturam*. Aque sunt populi, mare est seculum, nauis est ecclesia, altitudo est sublimitas, apostolice potestatis vni, id est, Petro dictum est duc in altum. Sed pluraliter dictum est laxate, laxate, id est, predicate. Et sicut mare est semper amarum et turbulentum, ita in seculo. Nusquam pax, securitas, aut quies, sed timor, labor, aut dolor. /f. 100va/ Nam secundum [1] Joan. [5:19]: *Mundus in maligno positus [est]*. Et risus dolore miscetur vbi sicut in mari maiores deuorant minores, Psal. [13:4]: *Devorant plebem meam sicut escam panis*? Et in Eccli. [13:23]: *Venatio leonis onager in eremo: sic pascua divitum [sunt] pauperes*. Et poeta, Quicquid delirant reges, plectuntur Achiui.

¶ Item, sicut rete multis et variis filis atque cordulis et nodis contexitur, sic predicacio diuersis auctoritatibus, rationibus, exemplis, figuris, similitudinibus, et sensibus. Procedit nunc simpliciter, nunc subtiliter, nunc de penis, nunc de premiis, nunc de viciis, nunc de virtutibus, loquitur ut iam sit verum illud, singula, quoque locum sortita decenter. Vnde dicit Beda in *Homilia*, quid aliud sint retia nisi quedam predicancium complexe dictiones, ob hoc dicuntur recia quasi retinentia. Sicut enim per rete pisces capiuntur in mari, sic homines in mundo per predicacionem. Vnde Ezech. 32[:3]: *Expandam rete meum in multitudine populorum, et extraham [te] in sagena mea*. Sed aduertendum est hic quod dicit Philosophus 4, *De animalibus*, c. 10, quod quando rete est nouum et [non] odoriferum, pisces libenter intrant quando non fugiunt, sic est de predicatore quando est bone fame uel male. Vnde Luc. 5[:2]: *Piscatores* descendebant, *et lavabant retia*. Quia oportet quod predicatores per cognicionem sui, se humilient, et a peccatis suis lauent, et tunc capient homines ad salutem, Matt. 4[:19]: *Venite post me, [et] faciam vos fieri piscatores hominum*. Sed legitur de Nerone quod noluit pischari nisi cum retibus aureis et finibus purpuriis, sic non nulli hodie predicare nisi cum curiositatibus. Et tamen forsan ita bene caperet pisces rete commune sicut rete aureum. In figura quod prelati in ecclesia debent habere retia, id est, verbum Dei. Columpne quas fecerat Salomon in templo habebant capitella in modum retium, 3 Reg. 7[:17].

De retibus in malo, vide infra capitulo [359] Temptacio.

Nota etiam quod retibus capiuntur tria genera animancium, scilicet, pisces sed in aqua, volucres sed in aere, bestie sed in terra. Sic predicacione reuocantur voluptuosi ad continenciam, superbi ad humilitatem, violenti ad mansuetudinem.